Nkandla: Dwing afsondering af, of skrap regulasies oral – SteenhuisenOudpres. Jacob Zuma stap terug na sy huis by Nkandla nadat hy Sondag sy ondersteuners toegespreek het. (Foto: Emmanuel Croset/AFP) Die DA het uitgevaar teen die tonele wat die afgelope naweek buite oudpres. Jacob Zuma se huis by Nkandla in KwaZulu-Natal afgespeel het en sê byna elkeen van die vlak 4-afsonderingsregulasies wat tot dusver aangekondig is, is by die byeenkoms verontagsaam. John Steenhuisen, leier van die DA, het die situasie beskryf as ŉ byeenkoms wat vinnig kan verander in ŉ “gevaarlike en plofbare Covid-19-superverspreiderbyeenkoms wat die lewe van tallose Suid-Afrikaners kan bedreig”. Duisende mense het die afgelope naweek na Nkandla opgeruk om hul steun aan oudpres. Jacob Zuma te gee. Die Konstitusionele Hof het hom verlede week aan minagting van die hof skuldig bevind en tot 15 maande tronkstraf gevonnis. Hy het tot Sondag gehad om hom vir sy gevangenisstraf aan te meld, maar het op die nippertjie ŉ hofaansoek ingedien vir die tersydestelling van die beslissing. Steenhuisen sê pres. Cyril Ramaphosa moet dringend ingryp in die chaotiese byeenkoms van Zuma-ondersteuners in KwaZulu-Natal wat ŉ ooglopende verontagsaming van die gevare van die pandemie op die lewe van Suid-Afrikaners en minagting van die wet toon. “Terwyl die drankbedryf, kleinsakeondernemings en restaurante verwoestende verliese moes verduur weens die beperkings, kan lede van die ANC en Jacob Zuma se RET-faksie [radikale ekonomiese transformasie] dit oënskynlik sonder enige gevolge verontagsaam. Dít is ondenkbaar.” Ondersteuners van oudpres. Jacob Zuma Sondag buite sy woning by Nkandla in KwaZulu-Natal. (Foto: Emmanuel Croset/AFP) Steenhuisen sê die president se stilte oor die kwessie versterk wat talle Suid-Afrikaners reeds glo: Niemand is bo die reg verhewe nie – behalwe dié met bande met die ANC se elite. “Daar is hardwerkende mans en vroue in ons land wat hul enigste vorm van inkomste onder streng afsonderingsregulasies opgeoffer het om die prys te betaal vir Suid-Afrika se swak toegeruste gesondheidstelsel en die president se inentingsprgram. “Lugrederye het vlugte opgeskort, provinsiale grense is gesluit en mense verloor hul werk by die miljoene.” Hy vra hoekom Suid-Afrikaners en hul gesinne die hoogste prys moet betaal, terwyl die ANC en Zuma-ondersteuners steeds straffeloos kan optree. “Afsonderingsregulasies op enige vlak moet óf konsekwent toegepas word, óf heeltemal geskrap word. Daar is geen rede waarom restaurante nie ŉ aansitdiens kan aanbied, of kroeë nie klante veilig kan bedien nie, as Zuma-ondersteuners op die ingewing van die oomblik sonder enige gevolge bymekaar kan kom nie.” Steenhuisen sê as Ramaphosa wil hê Suid-Afrika moet glo hy het die land bo sy party geplaas, moet hy verseker dat Zuma en sy ondersteuners dieselfde as enige ander mens behandel word. “Indien hy dit nie doen nie, gaan hy altyd onthou word as die president wat branderplankryers en drawwers aangekeer het, terwyl sy kamerade skotvry daarvan afgekom het. “Jacob Zuma is ŉ gewone burger. Dit is hoog tyd dat hy so behandel word.” Zuma het Sondag aan sy ondersteuners gesê deur hom op sy ouderdom te midde van ŉ pandemie tronk toe te stuur, is dieselfde as om hom ŉ doodsvonnis op te lê. Zuma kan op verskeie foto’s – nes talle van sy ondersteuners – sonder ŉ masker gesien word. Hy het ook aan sy ondersteuners gesê sy “grondwetlike regte is misbruik” deur regters van die Konstitusionele Hof.